Nariadenie Komisie (ES) č. 1898/97
z 29. septembra 1997,
ktorým sa stanovujú pravidlá uplatňovania opatrení v sektore bravčového mäsa ustanovené nariadením Rady (ES) č. 3066/95 a zrušujú nariadenia (EHS) č. 2698/93 a (ES) č. 1590/94
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3066/95 z 22. decembra 1995, ktorým sa zriaďujú niektoré koncesie v podobe colných kvót spoločenstva na niektoré poľnohospodárske výrobky a ktorým sa ako autonómne a dočasné opatrenie upravujú niektoré koncesie na poľnohospodárske výrobky ustanovené v Európskych dohodách, s ohľadom na Dohodu o poľnohospodárstve uzatvorenú v rámci Uruguajského kola viacstranných obchodných rokovaní [1], naposledy zmenené a doplnené nariadením (ES) č. 1595/97 [2], najmä na jeho článok 8,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [3], naposledy zmenené a doplnené nariadením (ES) č. 3290/94 [4], a najmä na jeho článok 22,
keďže nariadenie (ES) č. 3066/95 ustanovuje ako autonómnu a dočasnú úpravu niektorých poľnohospodárskych koncesií v Európskych dohodách uzatvorených medzi Európskymi spoločenstvami a ich členskými štátmi na jednej strane a Poľskou republikou, Maďarskou republikou, Českou republikou, Slovenskou republikou, Bulharskou republikou a Rumunskou republikou na druhej strane, na obdobie od 1. januára 1996 do nadobudnutia účinnosti dodatkových protokolov; keďže platnosť týchto úprav bola nariadením Rady (ES) č. 2490/96 [5] predĺžená až do 31. decembra 1997; keďže kvôli procesným oneskoreniam nemôžu dodatkové protokoly k Európskym dohodám, ktorých vyjednávanie už bolo ukončené, nadobudnúť účinnosť dňa 1. júla 1997; keďže nariadenie (ES) č. 3066/95 bolo preto zmenené a doplnené nariadením (ES) č. 1595/97, aby mohli byť výsledky vyjednávania uplatnené v poľnohospodárskom sektore skôr;
keďže pri rešpektovaní ustanovení dočasných dohôd o zaručení pôvodu výrobku by sa tieto opatrenia mali vykonávať pomocou dovozných licencií; keďže je preto potrebné najmä definovať pravidlá pre podávanie žiadostí o licencie a pre údaje, ktoré majú v žiadostiach o licencie a v licenciách figurovať a ktoré sa odlišujú od pravidiel v článku 8 nariadenia Komisie (ES) č. 3719/88 zo 16. novembra 1988, ktorým sa ustanovujú spoločné podrobné pravidlá uplatňovania režimu dovozných a vývozných licencií a osvedčení o stanovení náhrady vopred pre poľnohospodárske výrobky [6], naposledy zmenené a doplnené nariadením (ES) č. 1404/97 [7]; keďže by licencie mali byť vydané po uplynutí doby na posúdenie a prípadne s uplatnením jednotnej percentuálnej sadzby pre schválené množstvo;
keďže pre efektívnu správu opatrení by sa mala určiť zábezpeka k dovozným licenciám vo výške 30 ECU/100 kg výrobkov; keďže odvrátenie rizika špekulácií a zneužitia týchto opatrení týkajúcich sa bravčového mäsa vyžaduje ustanovenie presne formulovaných podmienok pre prístup dovozcov k týmto výrobkom;
keďže dovozné licencie pre určité kategórie výrobkov v sektore bravčového mäsa už boli na obdobie od 1. júla do 30. septembra 1997 pridelené v súlade s nariadením Komisie (ES) č. 1461/97 z 25. júla 1997, ktorým sa určuje rozsah, v ktorom je možné schváliť žiadosti o dovozné licencie na určité výrobky z bravčového mäsa podané v júli 1997 v rámci režimu ustanoveného dohodami uzatvorenými medzi spoločenstvom na jednej strane a Poľskou republikou, Maďarskou republikou, Českou republikou a Slovenskou republikou na strane druhej [8], a nariadením Komisie (ES) č. 1462/97 z 25. júla 1997, ktorým sa určuje rozsah, v ktorom je možné schváliť žiadosti o dovozné licencie na určité výrobky z bravčového mäsa podané v júli 1997 v rámci režimu ustanoveného dohodami uzatvorenými medzi spoločenstvom na jednej strane a Bulharskom a Rumunskom na strane druhej [9]; keďže množstvá, ktoré sú k dispozícii na obdobie od 1. októbra do 31. decembra 1997 je potrebné stanoviť s ohľadom na schválené množstvá a stanovené kvóty na obdobie od 1. júla do 31. decembra 1997;
keďže nariadenie Komisie (EHS) č. 2698/93 [10], naposledy zmenené a doplnené nariadením (ES) č. 691/97 [11], ustanovuje v sektore bravčového mäsa podrobné pravidlá pre opatrenia ustanovené dočasnými dohodami medzi Európskym hospodárskym spoločenstvom na jednej strane a Poľskom, Maďarskom a bývalou Českou a Slovenskou federatívnou republikou na strane druhej; keďže toto nariadenie nahrádza uvedené nariadenie; keďže je preto potrebné nariadenie (EHS) č. 2698/93 zrušiť;
keďže nariadenie Komisie (ES) č. 1590/94 [12], naposledy zmenené a doplnené nariadením (ES) č. 691/97, ustanovuje v sektore bravčového mäsa podrobné pravidlá pre režim ustanovený dočasnými dohodami medzi spoločenstvom na jednej strane a Bulharskom a Rumunskom na strane druhej; keďže toto nariadenie nahrádza uvedené nariadenie; keďže je preto potrebné nariadenie (ES) č. 1590/94 zrušiť;
keďže opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
Pri každom dovoze do spoločenstva uskutočnenom podľa opatrení ustanovených v nariadení (ES) č. 3066/95, sa na výrobky, patriace do skupín 1, 2, 3, 4, H1, H2, 5, 6, 7, 8, 9, 10/11, 12/13, 14, 15, 16 a 17 uvedených v prílohe I k tomuto nariadeniu musí predložiť dovozná licencia.
Množstvá, na ktoré sa vzťahujú tieto opatrenia, a zníženie cla stanovené Spoločným colným sadzobníkom, sú pre každú skupinu uvedené v prílohe I.
Článok 2
Množstvá stanovené v článku 1 sa pre každé obdobie uvedené v prílohe I rozdeľujú takto:
- od 1. júla do 30. septembra: 25 %,
- od 1. októbra do 31. decembra: 25 %,
- od 1. januára do 31. marca: 25 %,
- od 1. apríla do 30. júna: 25 %.
Článok 3
Na dovozné licencie podľa článku 1 sa vzťahujú tieto ustanovenia:
1. Žiadateľom o dovoznú licenciu musí byť fyzická alebo právnická osoba, ktorá v dobe podania žiadosti môže hodnoverne preukázať príslušným orgánom členských štátov, že vykonáva obchodnú činnosť v sektore bravčového mäsa najmenej 12 mesiacov. Z tohto režimu sú však vylúčené maloobchodné zariadenia alebo reštaurácie predávajúce svoje výrobky konečným spotrebiteľom.
2. Žiadosti o licenciu sa môžu vzťahovať len na jednu zo skupín uvedených v prílohe I. Môžu sa vzťahovať na výrobky s rôznymi číselnými znakmi KN, s pôvodom iba v jednej z krajín, na ktoré sa vzťahuje toto nariadenie. V takých prípadoch musia byť v kolónkach 16 a 15 uvedené všetky číselné znaky KN a opis výrobkov. Žiadosť o licenciu sa musí týkať najmenej jednej tony a najviac 25 % množstva príslušného výrobku, ktoré je k dispozícii na obdobie uvedené v článku 2.
3. V kolónke 8 žiadosti o licenciu a licencií musí byť uvedená krajina pôvodu. Licencia zaväzuje k dovozu z uvedenej krajiny.
4. Kolónka 20 žiadosti o licenciu a licencie musí obsahovať jeden z týchto údajov:
- Reglamento (CE) no 1898/97
- Forordning (EF) nr. 1898/97
- Verordnung (EG) Nr. 1898/97
- Κανονισμός (ΕΚ) αριθ. 1898/97
- Regulation (EC) No 1898/97
- Règlement (CE) no 1898/97
- Regolamento (CE) n. 1898/97
- Verordening (EG) nr. 1898/97
- Regulamento (CE) no 1898/97
- Asetus (EY) N:o 1898/97
- Förordning (EG) nr 1898/97.
5. Kolónka 24 licencie musí obsahovať jeden z týchto údajov:
- Reducción del derecho de aduana en virtud del Reglamento (CE) no 1898/97
- Nedsættelse af importafgiften jf. forordning (EF) nr. 1898/97
- Ermäßigung des Zollsatzes nach dem GZT gemäß Verordnung (EG) Nr. 1898/97
- Μείωση τον δασμού όπως προβλέπεται στον κανονισμός (ΕΚ) αριθ. 1898/97
- Customs duty reduction as provided for in Regulation (EC) No 1898/97
- Réduction du droit de douane comme prévu au règlement (CE) no 1898/97
- Riduzione del dazio doganale a norma del regolamento (CE) n. 1898/97
- Douanerecht verlaagd overeenkomstig Verordening (EG) nr. 1898/97
- Redução do direito aduaneiro conforme previsto no Regulamento (CE) no 1898/97
- Tullialennus, josta on säädetty asetuksessa (EY) N:o 1898/97
- Nedsättning av tullavgiften enligt förordning (EG) nr 1898/97.
Článok 4
1. Žiadosti o licenciu musia byť podané počas prvých 10 dní každého obdobia uvedeného v článku 2.
2. Žiadosti o licenciu sú prijaté iba vtedy, ak žiadateľ písomne vyhlási, že nepodal a že sa zaväzuje na predmetné obdobie nepodať na výrobky z tej istej skupiny žiadnu ďalšiu žiadosť v členskom štáte, v ktorom svoju žiadosť podáva, ani v žiadnom inom členskom štáte. Ak žiadateľ podá viac ako jednu žiadosť týkajúcu sa výrobkov z rovnakej skupiny, nie je prípustná ani jedna z jeho žiadostí.
3. Členské štáty informujú Komisiu v piaty pracovný deň po skončení obdobia na podávanie žiadostí o žiadostiach podaných pre každý z výrobkov predmetnej skupiny. Toto oznámenie musí obsahovať zoznam žiadateľov a prehľad požadovaných množstiev. Všetky tieto informácie vrátane nulových informácií sa zasielajú telexom alebo faxom v stanovený pracovný deň podľa vzoru uvedeného v prílohe II v prípade, že nebola podaná žiadna žiadosť, a podľa vzorov uvedených v prílohách II a III v prípade, že v stanovenom termíne boli žiadosti podané.
4. Komisia rozhodne v najkratšej možnej dobe, v akom rozsahu sa môže vyhovieť žiadostiam uvedeným v článku 3.
Ak celkové požadované množstvá presahujú množstvá, ktoré sú k dispozícii, stanoví Komisia jednotnú percentuálnu sadzbu, podľa ktorej sa znížia poskytnuté množstvá.
Ak sú celkové požadované množstvá nižšie ako množstvá, ktoré sú k dispozícii, určí Komisia množstvo, ktoré sa doplní k množstvu, ktoré je k dispozícii pre nasledujúce obdobie.
5. Licencie sa vydajú čo najskôr po rozhodnutí Komisie.
6. Licencie sú platné v rámci celého spoločenstva.
Článok 5
Na účely použitia článku 21 ods. 2 nariadenia (EHS) č. 3719/88 sú dovozné licencie platné počas 150 dní od skutočného dňa ich vydania.
Licencie sú neprevoditeľné.
Článok 6
V súvislosti s podaním žiadostí o dovozné licencie sa na všetky výrobky uvedené v článku 1 skladá zábezpeka vo výške 30 ECU na 100 kg.
Článok 7
Ustanovenia nariadenia (EHS) č. 3719/88 sa použijú bez toho, aby boli dotknuté ustanovenia tohto nariadenia.
Bez ohľadu na článok 8 ods. 4 uvedeného nariadenia však množstvá dovážané podľa tohto nariadenia nemôžu prekročiť množstvá uvedené v kolónkach 17 a 18 dovoznej licencie. Z toho dôvodu sa v kolónke 19 licencie uvedie číslica "0".
Článok 8
Výrobky sa uvádzajú do voľného obehu na základe predloženia osvedčenia EUR.1 vydaného krajinou vývozu podľa protokolu č. 4 k Európskym dohodám uzatvoreným s uvedenými krajinami, alebo na základe predloženia vyhlásenia vývozcu v súlade s ustanoveniami uvedeného protokolu.
Článok 9
Členské štáty a Komisia úzko spolupracujú, aby zabezpečili dodržiavanie tohto nariadenia.
Článok 10
Množstvá, ktoré sú k dispozícii pre žiadosti podané v období od 1. do 10. októbra 1997, sú stanovené v prílohe IV k tomuto nariadeniu.
Článok 11
Nariadenia (EHS) č. 2698/93 a (ES) č. 1590/94 sa zrušujú.
Článok 12
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 1997.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 29. septembra 1997